b'\n_START_ARTICLE_\nCharlie Hebdo\n_START_PARAGRAPH_\nCharlie Hebdo (francoska izgovarjava:\xc2\xa0[\xca\x83a\xca\x81li \xc9\x9bbdo]; slovensko Tedenski Charlie) je francoski satiri\xc4\x8dni tednik, ki vsebuje karikature, poro\xc4\x8dila, polemike in \xc5\xa1ale. Pisan je v nespo\xc5\xa1tljivem in nekonformisti\xc4\x8dnem tonu, sebe ozna\xc4\x8duje kot mo\xc4\x8dno antirasisti\xc4\x8dnega in levi\xc4\x8darskega, objavlja prispevke o skrajni desnici, katolicizmu, Islamu, judovstvu, politiki in kulturi v Franciji. Nekdanji urednik Charb (St\xc3\xa9phane Charbonnier) je uredni\xc5\xa1ki nazor revije opisal kot\xc2\xa0\xc2\xbbvsebuje ves levi\xc4\x8darski pluralizem in tudi vzdr\xc5\xbeane\xc2\xab._NEWLINE_Izhajati je za\xc4\x8del \xc4\x8deta 1970 kot naslednik revije Hara-Kiri, ki ga je bila francoska oblast prepovedala zaradi karikature Charlesa de Gaulla po njegovi smrti. Leta 1981 je prenehal izhajati, leta 1992 pa je bil obujen. Charb je bil glavni urednik od leta 2009 do smrti v teroristi\xc4\x8dnem napadu na sede\xc5\xbe revije leta 2015. Njegova predhodnika sta bila Fran\xc3\xa7ois Cavanna (1969\xe2\x80\x931981) in Philippe Val (1992\xe2\x80\x932009). Revija izhaja v sredah, ob\xc4\x8dasno nenapovedano izidejo tudi posebne izdaje._NEWLINE_Revija je bila tar\xc4\x8da dveh teroristi\xc4\x8dnih napadov v letih 2011 in 2015, zaradi izdaje ve\xc4\x8d karikatur o Mohamedu. V napadu leta 2015 je bilo ubitih dvanajst ljudi, tudi ve\xc4\x8d avtorjev in glavni urednik Charb.'